Svizzera (mangià)

La **svizzera** (anca ciamaa anca ***hamburger*** putost che pressada) a l'è ona polpetta de carna triada e pressada, de solit de vaca, ma anca de pollaster, cott de solet insu la piastra.

El nomm, depos che s'hinn spantegaa i cadenn internazionaj de restorazion rapida a l'è passaa a identificà anca on panitt imbottii faa-sù da pan, carn bovascia triada (ona svizzera, apont), salz e condiment varii.

## Origen del nomm
La parolla *hamburger* a l'è frutt d'on prestit lenguistigh fra todesch e ingles. De fatt, el nom todesch *hamburger* (che 'l se riferiss a la famosa cittaa anseatiga), a l'è passaa a l'ingles colloquial cont la definizion *Hamburger steak* che 'l voeur dì *bistecca de Amburgh*. Probabelment polpett de carna bovascia a eren comun ne la cittaa e nel port de Amburgh vers l'inizzi del XIX secol. Questa rizetta a l'è stada portada nel Nordamerica da part di numeros todesch immigraa indi Staa Unii in quell period istess, la maggior part di quaj partiven dal port de Amburgh (che, già a quel temp lì, a l'era el maggior port commercial de la Germania) e 'l s'è spantegaa cont el nom de "*Hamburger Steak*".

La prima comparsa de la rizetta. in on menù american a l'è avegnuda in del 1836, anca se 'l primm uso documentaa de la parolla "*Hamburg steak*" a l'è staa in del 1884. L'uso comè variant de la parolla "*Hamburger*", aggettiv todesch che 'l voeur dì amburghes (de la cittaa de Amburgh), el compar per la prima volta in del giornal ciamaa *Walla Walla Union*, de Walla Walla, Washington, USA indel 1889 . Indel 1902 se ha traccia d'ona descrizion de l'"*Hamburg steak*" simil al modern *hamburger*.

L'origen de la parolla lombarda "svizzera", cont el significaa de polpetta de carna triada e pressada, a l'è probabelment inguaa a quela de la parolla inglesa *hamburger*: anca in quest cas chì stà a indicà la provenienza de la rizetta da l'area germaniga nord-europea.

## Spantegament mondial

La svizzera, cont el cors del temp, dagli Staa Unii d'America la s'è spantegada in tutt el mond grazie ai multinazionaj statunidens e europee de restorazion rapida (anca ciamaa *fast food*), deventand anca simbol de lo stile de vitta frenetigh e consumistigh de la societaa moderna, inscì ciamada *[[globalizzazion]]*. La svizzera a l'è stada copiada da divers societaa alimentar somenaa per el mond fasend cress la cognizion de quest mangià chì. La popolaritaa e 'l spantegament de la svizzera a l'è rivaa a livej simil a quej de la pizza. El 27 november 2006, la cadenna de *fast food* McDonald's ha faa el brevett di proppi svizzer, inscì da fà deventà inguaa el process de realizzazion di panitt in tutt i sò restorant de la cadenna e rend el procediment esclusiv per i sò mercanzii

## Ingredient e aspett diettetich
Comè 'l can cald (altra specialitaa de origen todesca), la svizzera a l'è ricca assee de calorii. I svizzer faa in di restorant de restorazion rapida, oltra, a hinn faa-sù cont pussee ingredient e in on modo pussee difizil. Per esempi, on quaj ingredient d'ona svizzera del McDonald's a hinn:
* Carna bovascia faa comè on medajon
* Acqua, saa, soia
* Zuccher: saccarosi, destrosi
* Emulsionant: E472e, E471, E481, E300, E516, E262, E210, E327

## Tossegazion
El 22 settembr del 2007, a St. Cloud, in del Minnesota, depos avè majaa ona svizzera minga tropp cotta, la Stefania Smith a l'è restada tossegada da Escherichia coli O157: H7, responsabel d'ona sindrom entero-emorragiga greva, caratterizzada da diarrea emorragega, sindrom emolitega uremiga (SEU), insufficienza renala acutta, anemia emolitega e trombocitopenia. La Stefania Smith a l'è andada in coma e l'è restada per pussee de dò mes. Inquand a l'è vegnuda-foeura, la gh'aveva el sistema nervos destrugaa e la podeva puu nanca caminà perchè a l'è restada paralizzada da l'addomm ai pè. Per quest a hinn staa incriminaa ona societaa e dò dipendent, cusaa de dà informazion fals in raport a la contaminazion di svizzer faa in on impiant del Nebraska, in del 2009; a l'è stada introduda la desinfezion de la magra de manz cont l'ammoniaca e ona cottura pussee calda e prolongada di svizzer. L'infezion da escherichia coli, depos avè majaa di *hamburger* tossigh la vegn descrivuda in del liber *thriller* *[[Sindrom fatala]]* del medegh Robin Cook e ha ciappaa circa 40.000 american.

## Nòt e alter progett